CELEX: 62009TN0057
Language: el
Date: 2009-02-09 00:00:00
Title: Υπόθεση T-57/09: Προσφυγή-αγωγή, της 9ης Φεβρουαρίου 2009 — Alfastar Benelux κατά Συμβουλίου

1.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 102/19
            
         Προσφυγή-αγωγή της 9ης Φεβρουαρίου 2009 — Alfastar Benelux κατά Συμβουλίου
   (Υπόθεση T-57/09)
   2009/C 102/31
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα-ενάγουσα: Alfastar Benelux (Ixelles, Βέλγιο) (εκπρόσωπος: N. Κεραμιδάς, δικηγόρος)
   
      Καθού-εναγόμενο: Συμβούλιο της Ευρωπαϊκής Ενώσεως
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα (στο εξής: προσφεύγουσα) ζητεί από το Πρωτοδικείο:
   
               —
            
            
               να ακυρώσει την απόφαση του Συμβουλίου να απορρίψει την προσφορά της προσφεύγουσας, που υποβλήθηκε σε απάντηση της ανοικτής προσκλήσεως για υποβολή προσφορών UCA-218-07 με αντικείμενο την «Τεχνική συντήρηση — υπηρεσίες βοήθειας προς τον χρήστη και επιτόπιας παρεμβάσεως για τους προσωπικούς υπολογιστές, τους εκτυπωτές και τις περιφερειακές μονάδες Η/Υ της Γενικής Γραμματείας του Συμβουλίου» (1), απόφαση που ανακοινώθηκε στην προσφεύγουσα με έγγραφο της 1ης Δεκεμβρίου 2008, και όλες τις περαιτέρω συναφείς αποφάσεις του Συμβουλίου περιλαμβανομένης της αποφάσεως να ανατεθεί η σύμβαση στον ανάδοχο·
            
         
               —
            
            
               να υποχρεώσει το Συμβούλιο να καταβάλει στην προσφεύγουσα, για την αποκατάσταση της ζημίας που ισχυρίζεται ότι υπέστη από την επίμαχη διαδικασία διαγωνισμού, αποζημίωση ίση με το ποσό των 2 937 902 ευρώ ή με το μέρος του ποσού αυτού που θα αντιστοιχεί στην ημερομηνία ακυρώσεως της πιο πάνω αποφάσεως του Συμβουλίου·
            
         
               —
            
            
               να καταδικάσει το Συμβούλιο στα δικαστικά έξοδα της προσφεύγουσας, ακόμη και αν απορριφθεί η προσφυγή-αγωγή.
            
         
      Ισχυρισμοί και κύρια επιχειρήματα
   
   Στην παρούσα υπόθεση, η προσφεύγουσα ζητεί να ακυρωθεί η απόφαση του καθού-εναγομένου (στο εξής: καθού) να απορρίψει την προσφορά που η προσφεύγουσα υπέβαλε σε απάντηση της ανοικτής προσκλήσεως για υποβολή προσφορών UCA-218-07 με αντικείμενο την «Τεχνική συντήρηση — υπηρεσίες βοήθειας προς τον χρήστη και επιτόπιας παρεμβάσεως για τους προσωπικούς υπολογιστές, τους εκτυπωτές και τις περιφερειακές μονάδες Η/Υ της Γενικής Γραμματείας του Συμβουλίου» και να αναθέσει τη σύμβαση στον ανάδοχο. Περαιτέρω, η προσφεύγουσα ζητεί αποζημίωση για την αποκατάσταση της ζημίας που ισχυρίζεται ότι υπέστη σχετικά με τη διαδικασία διαγωνισμού.
   Προς στήριξη των αιτημάτων της, η προσφεύγουσα προβάλλει τέσσερις νομικούς ισχυρισμούς.
   Πρώτον, διατείνεται ότι το καθού υπέπεσε σε διάφορα πρόδηλα σφάλματα εκτιμήσεως όσον αφορά: τη μη πιστοποίηση της τεχνικής ικανότητας του ανάδοχου, το γεγονός ότι το προσωπικό του ανάδοχου δεν έχει εξουσιοδότηση ασφάλειας από το NATO, το γεγονός ότι ο ανάδοχος δεν διέθετε το προσωπικό που πρότεινε, τη σχέση που τα προσόντα του προσωπικού του ανάδοχου έχουν με εκείνα της προσφεύγουσας, τη βαθμολόγηση της μεταφοράς τεχνογνωσίας και την αξιολόγηση του αριθμού των μελών του προσωπικού που πρότειναν εκείνοι που υπέβαλαν προσφορά.
   Δεύτερον, η προσφεύγουσα ισχυρίζεται ότι το καθού δεν τήρησε την υποχρέωσή του ίσης μεταχειρίσεως των υποψηφίων και την υποχρέωσή του διαφάνειας.
   Τρίτον, προβάλλει ότι η πρόσκληση για την υποβολή προσφορών περιείχε πλείστες αντιφάσεις και ανακριβείς πληροφορίες.
   Τέλος, η προσφεύγουσα διατείνεται ότι το καθού παρέβη την υποχρέωσή του να αιτιολογεί τις πράξεις του.
   
      (1)  ΕΕ 2008/S 91-122796.